༄༅། །དཔལ་མགོན་ཏྲཀྴད་ཀྱི་ཆོས་སྐོར་ལོ་རྒྱུས་
ཟིན་བྲིས་སུ་བཀོད་པ་བཞུགས།

ཨོཾ་སྭཱ་སྟི། སྤྱིར་སངས་རྒྱས་བྱང་སེམས་ཀྱི་བཀའ་ཉན་བསྟན་པ་དམ་པའི་ཆོས་ཀྱི་སྲུང་མ་དཔག་ཏུ་མེད་པ་ཞིག་བཞུགས་པ། བསྟན་སྲུང་ཆོས་སྐྱོང་ཐམས་ཅད་ཀྱི་གཙོ་བོ་ཕྱོགས་བཅུ་དུས་གསུམ་ཀྱི་སངས་རྒྱས་ཐམས་ཅད་ཀྱི་བཀའི་སྲུང་མ་ནི། དཔལ་ཡེ་ཤེས་ཀྱི་མགོན་པོ་ནག་པོ་ཆེན་པོ་ལྕམ་དྲལ་འདི་དག་ཡིན་ལ། དེ་ལ་ཡེ་ཤེས་ཀྱི་མགོན་པོ་ཞེས་བྱ་བ་ནི་སངས་རྒྱས་བཅོམ་ལྡན་འདས་ཀྱི་རྣམ་སྤྲུལ་རྣམ་པ་ཡང་འཕགས་པའི་ས་ལ་གནས་པ་ཡིན། ལས་ཀྱི་མགོན་པོ་དངོས་ནི་ཡེ་ཤེས་ཀྱི་མགོན་པོ་དེའི་འཕྲིན་ལས་རྣམ་བཞི་འགྲུབ་སླ་བའི་དོན་དུ་ཐུགས་ལས་སྤྲུལ་པའི་མགོན་པོ་ཆུང་བ་རྣམས་ཡིན། འཇིག་རྟེན་གྱི་མགོན་པོ་ནི་དཔལ་མགོན་པོ་བདུན་ཅུ་རྩ་ལྔ་ལྟ་བུའང་ཡིན། ཡང་སྒྲུབ་ཐབས་འགའ་ཞིག་ཏུ་ལས་མཁན་འཇིག་རྟེན་པ་འགའ་ཞིག་ལས་མགོན་དུ་མི་བཏགས་པ་ནི་ཆེ་བརྗོད་ཙམ་དུ་ཟད། དེ་དག་ལས་འདིར་དཔལ་ཡེ་ཤེས་ཀྱི་མགོན་པོ་ཏྲཀྴད་ཞེས་བྱ་བ་འདི་གསང་སྔགས་རྙིང་མ་རྣམས་ལྟར་ན་འཕྲིན་ལས་ཀྱི་མགོན་པོ་ཏྲཀྴད་ཅེས་འབྱུང་བ་ནི་ལས་ཀྱི་མགོན་པོ་ཡིན་ཟེར་བའི་དོན་མ་ཡིན། མགོན་པོ་འདི་ཉིད་མགོན་ཆེན་ཡེ་ཤེས་ཀྱི་མགོན་པོ་ཡིན་ཞིང་། གཞན་ལ་མ་ལྟོས་པའི་རྐང་ཚུགས་ཡིན་ཀྱང་མངོན་སྦྱོད་གཙོ་བོར་གྱུར་པའི་ཕྲིན་ལས་ཡེ་ཤེས་མགོན་པོ་གཞན་རྣམས་ལས་ཀྱང་མྱུར་ཞིང་སྟོབས་ཆེ་བ་ཉིད་ཀྱི་ཕྱིར་འཕྲིན་ལས་མགོན་པོ་ཞེས་བྱ། ཡང་གཅིག་ཏུ་ན་ཡེ་ཤེས་ཀྱི་མགོན་པོ་གཞན་རྣམས་ཀྱི་སྒྲུབ་པ་ལས་སྦྱོར་གྱིས་མ་འགྲུབ་ཅིང་ལུས་ན། ཡེ་ཤེས་ཀྱི་མགོན་པོ་འདི་ཉིད་བསྟེན་པའམ་འདིའི་རྣམ་སྤྲུལ་མགོན་པོ་ཆུང་བ་མགོན་པོ་མོན་པར་གྲགས་པ། འདི་ལ་ར་མདའ་སྦྲོན་པའི་ཚུལ་གྱིས་ལས་བཅོལ་བྱེད་དགོས་པ་ཡང་ཤིན་ཏུ་མང་སྟེ། གུར་གྱི་མགོན་པོ་ལ་ལས་མགོན་ཟངས་གྲི་ཅན་དང་། ཕྱག་བཞི་པ་ལ་ལས་མགོན་བྱ་རོག་གདོང་ཅན་ཡོད་པ་ཡང་འདིའི་མགོན་པོ་མོན་པ་དང་གཅིག་ལ། ཕྱག་དྲུག་པ་ལ་ཏྲཀྴད་ཀྱི་མཚན་ཅན་རང་ཡང་དངོས་སུ་ཡོད། དཔལ་ཆེན་རྒ་ལོའི་གསུང་གི་མགོན་པོ་བྱ་རོག་མས་ལས་གྲུབ་པའི་འབྱམས་སྡུག་བྱུང་ན་ལེགས་ལྡན་བདུད་ཀྱི་རྒྱལ་པོ་ར་མདར་སྦྲོན་དགོས་གསུངས་པའི་བདུད་ཀྱི་རྒྱལ་པོ་ཡང་མགོན་པོ་ཏྲཀྴད་དོ། །
དེས་མཚོན་དེ་ཆོས་སྐྱོང་གཞན་ཐམས་ཅད་ལ་ཡང་འཕྲིན་ལས་རང་སྟོབས་ཀྱིས་མ་འགྲུབ་ན་མགོན་པོ་འདིའི་དམག་དཔུང་ཕྱུར་བའི་ཚུལ་གྱིས་འཕྲིན་ལས་སྒྲུབ་དགོས་པས་འཕྲིན་ལས་མགོན་པོ་ཞེས་བྱའོ། །ཆོས་སྐྱོང་འདི་དང་པོར་བྱུང་ཚུལ་ནི། བསྐལ་བ་ཆགས་ནས་མི་རིང་བ་ནའང་ལྷ་དང་ལྷ་མིན་གཡུལ་འགྱེད་པའི་དུས་ཀྱི་བསྐལ་བ་ལ། ལྷ་མིན་རྣམས་ཀྱི་ཁྲག་ས་ལ་འཐོར་བ་ལྷ་མིན་བརྒྱ་སྟོང་དུ་མར་སོང་སྟེ། ལྷ་མིན་གྱི་དམག་ལ་ཟད་པ་མེད་ནས་ལྷ་རྣམས་ཕམ་པ་ལས། ཡེ་ཤེས་ཀྱི་མགོན་པོ་འདི་མཧཱ་དེ་བའི་སྲས་སུ་སྐུ་སྤྲུལ་ཏེ། ལྷ་མིན་ཐམས་ཅད་མདུང་རྩེ་གསུམ་པས་བསྣུན་ཏེ་ཚར་བཅད། ཁྲག་རྣམས་ས་ལ་མ་འབབ་པར་བར་སྣང་ཉིད་ལ་གསོལ་བས་ལྷ་མིན་འགྲིབས་ཏེ་ལྷ་རྒྱལ་པར་གྱུར་ཏོ། །གཞན་ཡང་ལྷ་མིན་དང་སྲིན་པོའི་གྲོང་ཁྱེར་སུམ་བརྩེགས་ལན་གསུམ་དུ་བཅོམ་པ་སོགས་ལྷ་རྣམས་རྒྱལ་བས་འཇིག་རྟེན་བདེ་བར་མཛད་དོ། །ཡང་ཕྱིའི་དུས་ཤིག་ན་སངས་རྒྱས་འོད་སྲུང་ལ་སོགས་པ་སྔ་མའི་བསྟན་པ་ལ། དུར་ཁྲོད་ཆེན་པོ་བསིལ་བའི་ཚལ་དུ་བཅོམ་ལྡན་འདས་ཕྱག་ན་རྡོ་རྗེ་དང་འཕགས་པ་སྦྱན་རས་གཟིགས་བཀའ་བགྲོས་ཏེ་སྦྱན་རས་གཟིགས་དབང་གི་རྩ་བའི་མགོན་པོ་ཕྱག་གཉིས་པ་ལ་བཀའ་བསྒོས། སྡེ་བརྒྱད་དྲེགས་པ་གཞན་ཐམས་ཅད་བཀའི་འབངས་སུ་ཕབ། བྲན་དུ་དབང་བསྐུར་བ་ལས་བྱང་ཕྱོགས་ཀྱི་གནོད་སྦྱིན་ཆེན་པོ་བརྒྱད་དང་། ལྷོ་ཕྱོགས་ཀྱི་གཤིན་རྗེ་ཆེན་པོ་བརྒྱད། དུར་ཁྲོད་ཀྱི་མ་མོ་མཁའ་འགྲོ་བརྒྱད་རྣམས་གཟུགས་དང་ཆོ་འཕྲུལ་སྣ་ཚོགས་བསྟན་ནས་བྲོས་ཤིང་མ་ཐུལ་བ་ལས། འཕགས་པ་སྦྱན་རས་གཟིགས་ཀྱི་ཐུགས་ཀ་ནས་རཾ་ཡིག་སྦྲོས་ནས། བྱང་ཤར་ཨུ་ཙ་ལའི་དུར་ཁྲོད་ཀྱི་བྱང་ཕྱོགས་དུག་གི་ནགས་ཚལ་ཆེན་པོ། ནག་པོ་བརྩེགས་པ་དང་། ཧ་ལ་ཧ་ལ་ལ་སོགས་པ་དུག་གི་རྒྱལ་པོ་བཞིའི་མེ་ཏོག་ཁ་སྦྱོར་དུ་འདས་པའི་དབུས་སུ་ཐིམ་པ་ལས། ཞག་བདུན་ནས་མོན་པ་དུག་གི་སྐྱེས་བུ་ཞེས་བྱ་བ་དཔལ་ཡེ་ཤེས་ཀྱི་མགོན་པོ་གཞན་དང་ཐུན་མོང་མ་ཡིན་པའི་མཚན་ཏྲཀྴད་བདུད་ཀྱི་རྒྱལ་པོ་ཞེས་བྱ་བ་གྱུར་ཏེ། རྫུ་འཕྲུལ་གྱི་ཤུགས་ཀྱིས་དྲེགས་པ་ཉི་ཤུ་རྩ་བརྒྱད་པོ་དེ་དག་སྐད་ཅིག་ཉིད་ལ་ཞགས་པས་དྲངས་ཏེ་བཀུགས། བསྡིགས་པའི་ཐབས་སྣ་ཚོགས་ཀྱིས་བསྡིགས་ནས་ཕྱག་ན་རྡོ་རྗེའི་བཀའ་ལུང་བསྒྲགས། གནོད་སྦྱིན་རྣམས་མདུན་འགྲོས་དང་། གཤིན་རྗེ་རྣམས་ཕྱིར་འབྲང་དང་། དུར་ཁྲོད་མ་མོ་རྣམས་ནུས་མ་གསང་བའི་ཡུམ་དུ་མཛད་དེ་བྲན་དུ་བཀོལ་བས། ཆོས་སྐྱོང་འདིས་མ་ཐུལ་བ་སུ་ཡང་མེད་པའོ། །ཞེས་ནག་པོ་གཅེར་བུའི་རྒྱུད་ཀྱི་གླེང་གཞི་ལས་འབྱུང་ངོ་། །སྟོན་པ་བཅོམ་ལྡན་འདས་ཤཱཀྱ་སེངྒེའི་བསྟན་པ་ལ་ཡང་དག་པར་རྫོགས་པའི་སངས་རྒྱས་ཀྱིས་གྲོང་ཁྱེར་སེར་སྐྱར་འདུས་པ་ཆེན་པོ་ཞེས་བྱ་བར་ལྷ་ཀླུ་གནོད་སྦྱིན་ལྷ་མ་ཡིན་སོགས་སྡེ་བརྒྱད་ཁོ་ན་ལ་ཞག་བདུན་དུ་ཆོས་བསྟན་ནས། འབྱུང་པོ་ཐམས་ཅད་འདུས་པའི་སྐབས་དེར་འཁོར་ཚོགས་གཞན་ཐམས་ཅད་འདུས་ཟིན་པའི་རྗེས་སུ་ནག་པོ་སྡེ་པོ་ཆེ་ཞེས་མཚན་གསོལ་བ་དཔལ་ཡེ་ཤེས་ཀྱི་མགོན་པོ་འདིས་འཇིགས་པའི་གད་རྒྱངས་ཆེན་པོ་དང་ཕྱག་བསྡེབས་པ་སོགས་ཀྱིས་རྣམ་འགྱུར་བསྟན་པས་འཁོར་ཚོགས་རྣམས་སྐྲག་ཏེ། འདི་ཉིད་ཅི་ཡིན་ཞེས་ཞུས་པ་ལ། དེ་བཞིན་གཤེགས་པས་འདི་ནི་མཐུ་བོ་ཆེ་ཐམས་ཅད་ཀྱི་གཙོ་བོ་ཡིན། ཞེས་ལུང་བསྟན་ཞིང་ཆོས་གསུངས་པས། བདེན་པར་གཟིགས་པ་འདུས་པ་ཆེན་པོ་མདོ་ཉིད་ནས་བཤད། ཕྱིས་བཅོམ་ལྡན་འདས་ཀྱིས་དཔལ་ལྡན་འབྲས་སྤུངས་ཀྱི་མཆོད་རྟེན་དུ་གསང་སྔགས་ཀྱི་དཀྱིལ་འཁོར་ཆེན་པོ་མཐའ་དག་སྤྲུལ་ནས་ལྷ་ཆེན་པོ་ཐམས་ཅད་ལ་དབང་བསྐུར་བའི་ཚེ་དཔལ་མགོན་པོ་འདི་ཉིད་ལ་གསང་མཚན་རྡོ་རྗེ་འཇིགས་བྱེད་ཞེས་བྱ་བར་བཏགས་ཤིང་། སངས་རྒྱས་ཐམས་ཅད་ཀྱི་བསྟན་པ་བསྲུང་བར་བཀའ་བསྒོས་སོ། །
དེ་ནས་ཕྱིས་རྒྱ་གར་རྡོ་རྗེ་གདན་དུ་འཁྱམས་ཕྱི་མ་ཀླུ་སྒྲུབས་ཀྱིས་བཞེངས་པའི་སྐབས་སུ། ནག་པོ་ཆེན་པོ་འདིའི་ལྷ་ཁང་ཆུང་ངུ་ཞིག་མཛད། རབ་གནས་མཛད་པ་པོ་ཡང་བྲམ་ཟེ་མཆོག་སྲིད་ཡིན་པར་གྲགས། མགོན་ཁང་དེ་སེང་ག་གླིང་པའི་དགེ་སློང་རྣམས་ཀྱིས་བདག་པོ་བྱེད་པས་ཆོས་སྐྱོང་འདི་ལ་ཡང་སེངྒའི་གླིང་པའི་མགོན་པོ་རྟ་བཞོན་མར་གྲགས།
༈ བོད་ཡུལ་འདིར་བསྟན་པའི་སྲོལ་ཁ་བཏོད་པའི་ཐོག་མ་སྤྲུལ་པའི་ཆོས་རྒྱལ་སྲོང་བཙན་སྒམ་པོས་ར་ས་འཕྲུལ་སྣང་ཉིད་ཀྱིས་ཡང་སྲུང་མར་བསྐོས་པ་ཡིན། སྐུ་འདྲ་ཕྱིས་བཞེངས་པ་ཡིན་ཀྱང་འཕྲུལ་སྣང་གི་སྒོ་ཁང་ན་མགོན་པོ་ཏྲཀྴད་ཀྱིས་མགོན་ཁང་ཆེན་པོ་ཡོད་པ་ཡང་སྔོན་སྲུང་མར་བསྐོས་པའི་འབྲེལ་ཆགས་ལ་བརྟེན་ནས་བཞེངས་པར་འདུག།ཁྱད་པར་དུ་ཡང་བསྒོམ་གནས་ཡེར་བའི་བྲག་ལ་མགོན་པོ་འདི་བཞུགས་པ་ཆོས་རྒྱལ་ཉིད་ཀྱིས་གཟིགས་པས་དེ་དང་མཐུན་པར་རྒྱ་ནག་གི་ཧ་ཤང་མཧཱ་དེ་བས་ཡེར་བར་མགོན་པོའི་མཆོད་པ་རྟག་ཏུ་མཛད་ཅིང་ཡེར་བའི་བྲག་ལྷ་མགོན་པོར་མཚན་གསོལ། རྒྱ་ནག་གི་ཡུལ་དུ་འོག་ཏུ་ཤན་ཟེར་བའི་གཙུག་ལག་ཁང་མི་མ་ཡིན་དང་མི་རྫུ་འཕྲུལ་ཅན་གྱིས་བཞེངས་པར་གྲགས་པ་དེའི་གནས་བདག་ཀྱང་ཆོས་སྐྱོང་འདི་ཡིན་པས་དཔེ་རྙིང་པ་རྣམས་ན། རྒྱ་ནག་འགོ་ཧུ་དེ་ཤན་ཡུལ་ནས་སྤྱན་འདྲེན་ནོ། །
ཞེས་འབྱུང་དུས་དེར་ལི་ཡུལ་ནས་ཀྱང་མགོན་པོ་འདིའི་ཆོས་སྐོར་བོད་དུ་བྱུང་བར་གྲགས། དེ་སྐབས་སྐྱིད་སྨད་ཀྱི་བྲག་ངོ་ཞིག་ལ། དཔལ་མགོན་པོ་ཏྲཀྴད་རྐང་ཐང་མའི་སྐུ་བརྙན་གསལ་བར་བྱོན་དེའི་ཐད་ཀྱི་ཆུ་དང་བྱང་ངོས་ཀྱི་རི་ལ་མེ་འབར་བ་སོགས་ཆོ་འཕྲུལ་ཆེན་པོ་བྱུང་བས་དེ་ལ་ཆོས་རྒྱལ་ཉིད་ཀྱིས་ཞལ་ཁེབས་ཀྱི་ཚུལ་དུ་བྲག་གཅིག་འགེབས་པར་མཛད་སྐད། དེ་རྗེས་ཆོས་རྒྱལ་ཁྲི་སྲོང་སྡེ་བཙན་གྱི་དུས་སློབ་དཔོན་ཆེན་པོ་པདྨ་འབྱུང་གནས་ཀྱིས་མགོན་པོ་འདིའི་སྒྲུབ་ཐབས་མང་པོ་གཏེར་དུ་སྦས་ཤིང་དངོས་སུ་ཡང་གསུངས། སྔགས་འཆང་ངྷརྨ་གིར་ཏིས་ཀྱང་མང་དུ་བཤད་པའི་རྒྱུན་ད་ལྟ་ལྗང་ནག་ཁྲོས་པའི་རྒྱུད་དུ་གྲགས་པ་ཚོགས་བདག་མགོན་པོའི་སྐོར་འདི་རྣམས་ཡིན་པར་སྣང་། ཆོས་འཁོར་བསམ་ཡས་ཀྱི་སྤྱིའི་བཀའ་སྲུང་ཀྱང་དཔལ་མགོན་བིང་མ་ལ་གཏད་ཅེས་གྲགས་པའི་བིང་མ་ནི་གཟུངས་ཀྱི་མགོན་པོར་གྲགས་པ་འདི་ཡིན་ཞིང་། ཕྱག་ན་མདུང་དང་བིང་བསྣམས་པ་རྟ་ནག་ལ་ཆིབས་པ་ཞིག་ཡོད། བིང་མ་གསུང་གི་སྒྲུབ་པ་རུ་གྲགས་པ་དེ་མ་ཡིན། མགོན་པོ་འདི་ཉིད་ཀྱི་རྩ་བའི་སྒྲུབ་ཐབས་དེ་ལགས། གསང་སྔགས་རྙིང་མ་ལ་གནུབས་ཆེན་སངས་རྒྱས་ཡེ་ཤེས་ཀྱིས་མགོན་པོ་འདིའི་རྒྱུད་མདའ་ནག་རལ་པ་ཅན་གྱིས་རྒྱུད་སོགས་གཏེར་ནས་སྤྱན་དྲངས་བ་རྒྱུད་ཆུང་བདུན་ཡོད་པ་གནུབས་ལུགས་ཡིན། སློབ་དཔོན་ཤིནྟཾ་གརྦྷས་གསུངས་པ་རྣམས་ད་ལྟ་དྭགས་པོ་ལུགས་ཀྱི་ཆོས་སྐོར་ཀྱི་ནང་ན་ཡོད་པ་མགོན་པོ་ཞལ་དམར་དུ་གྲགས་པའང་འདི་ཉིད་ཡིན་ནོ། །
བསྟན་པ་ཕྱིར་དར་ལ་དང་པོ་ཉིད་དུ་ལོ་ཙཱ་བ་རིན་ཆེན་བཟང་པོས་མགོན་པོ་ཏྲཀྴད་སྤྲུ་གྲི་མེ་དཔལ་གྱི་རྒྱུད་དུ་གྲགས་པ་རྣམས་ཁ་ཆེའི་ངྷརྨ་ཤྲཱི་ལ་གསན་ཞིང་བསྒྱུར། དེ་རྗེས་ཇོ་བོ་རྗེ་དཔལ་ལྡན་ཨ་ཏི་ཤས་སྤྱིར་མགོན་པོའི་ཆོས་སྐོར་རིགས་མི་གཅིག་པ་མང་དུ་གསུངས། ཁྱད་པར་མགོན་པོ་སེང་བཞོན་གྱི་སྐོར་ཡང་མང་དུ་གསུངས་ཤིང་། ཕྱག་དར་བ་བསྟན་པ་རིན་ཆེན་ལ་གནང་བས་འགྲུབ་པར་ཡང་གྲགས། དེ་ལ་གྲ་གླུ་ཁུ་ཁ་ཆེས་ཞུས། བུ་དོ་པའི་བསྟན་སྲུང་མཛད། དེ་ལ་བཤེས་གཉེན་ཤར་བ་ར་པས་ཞུས། བཤེས་གཉེན་འཆད་ཁ་བས་འདི་ཞུས་ཏེ་ཤར་བ་ར་བའི་ཆོས་གྲྭའི་སྲུང་མ་མཛད་ཅིང་། ཕྱིས་འཆད་ཁ་རྙིང་བ་བཏགས། དབུ་རུ་སྟོད་ཕྱོགས་ཀྱི་བཀའ་གདམས་པའི་གནས་གཞི་ཐམས་ཅད་མགོན་པོ་འདིས་སྐྱོང་བ་ཤིན་ཏུ་མང་ངོ་། །
༈ཡང་མགོན་པོ་ཏྲཀྴད་དྭགས་པོ་ལུགས་སུ་གྲགས་པ་ནི། སློབ་དཔོན་ཤནྟི་གརྦྷ་ནས་བརྒྱུད་པའི་རྙིང་མ་ཡང་རྒྱ་ལྕགས་ཞིང་བ་ལ་བཞུགས། གསར་མ་ཇོ་བོ་རྗེས་རོང་པ་འགར་དགེ་ཝལ་བ་ལྕགས་རི་བ་དེ་ལ་རྒྱ་ལྕགས་ཞིང་བས་གསན་ནོ། །དེའི་དྲུང་དུ་རྗེ་དྭགས་པོའི་མཚན་ཉིད་སྒམ་པོ་ཆེན་པོས་གསན། དང་པོ་མགོན་པོའི་གདམས་ངག་རྣམས་མ་ཞུས། ཕྱི་སྒོམ་པར་བཞུགས། འཕྲིན་ལས་དར་བའི་དུས་སུ་དཀྱེར་སྟོད་སྨད་ཀྱི་མི་རྩུབ་པོ་མང་པོས་སྡིག་པ་བསགས་པའི་ཚེ། བླ་མ་ལྕག་ཞིང་བ་ལ་ཐོག་མར་ཞུ་རུ་བཏང་བའི་སྐོར་ལས་དམར་ཆུང་མར་གྲགས་པ་དང་། ཕྱིས་མགོན་པོ་ཉིད་ཀྱིས་ལུང་བསྟན་ཏེ་སླར་ཡང་ཞུར་བཏང་བ་ལ་ཐང་ཤམ་མར་གྲགས་པའི་གདམས་པའི་སྐོར་རྣམས་བྱུང་། ཕྱིས་གདམས་ངག་ལ་འདྲ་མིན་མང་པོ་བྱུང་ནས་སུན་ཕྱུང་བའི་བར་དུ་དཔེ་འཐེབས་གཅིག་མཛད་ནས་ཀ་ལ་དུང་མཚོར་གཏེར་དུ་སྦས། དེ་ཕྱིས་སྐྱེས་བུ་ཡེ་ཤེས་རྡོ་རྗེའི་སྐྱེ་བ་དུང་མཚོར་རས་པས་གཏེར་ནས་བྱུང་བའི་དྭགས་པོའི་ལུགས་ལ་ཡང་བཀའ་གཏེར་གཉིས་སུ་གྲགས། ཡང་ཤོད་བུ་ལོ་ཙཱ་བའི་ལུགས་ལ་ཡེ་ཤེས་ཀྱི་མགོན་པོ་ཏྲཀྴད་ཉིད་ཕྱག་ན་གྲི་ཁུག་ཐོད་པ་འཛིན་པ་ཆིབས་མེད་པ་གཙོ་བོ་ཡེ་ཤེས་མགོན་པོའི་ཚུལ་དུ་མཛད། རྟ་ནག་ལ་ཆིབས་པ་ལས་མཁན་དུ་སྦྱར་བའི་ལྕམ་དྲལ་གཉིས་འཕྲིན་ལས་ཀྱི་མགོན་པོ་དང་གསུམ་འཁོར་དུར་ཁྲོད་མ་མོ་བདུན་དང་བཅས་པ་གཅིག་འབྱུང་། དེ་ལ་ཤོག་བུའི་མགོན་པོ་གྲགས་ཡང་སློབ་དཔོན་ངྷ་ན་སཾསྐྲི་ཏས་མཛད་པའི་སྒྲུབ་ཐབས་ཀྱི་ལུགས་ལ་གཙོ་བོ་ཞལ་གཅིག་ཤཱ་ནའི་ཞལ། འཁོར་ཡང་ཤཱ་ན་མོ་བདུན་ཁོ་ནས་བསྐོར་བ་གཅིག་ཡོད། འདི་ནི་བླ་མ་སྐྱེ་ལོ་ཙཱ་བ་ཡེ་ཤེས་ཀྱི་མགོན་པོ་འདི་ཉིད་ཆོས་སྐྱོང་དུ་མཛད་པའི་སྐྱོ་མགོན་དུ་གྲགས། ལོ་ཙཱ་བ་ཆེན་པོ་འགོས་ལྷས་བཙས་ཀྱིས་ཀྱང་། དང་པོ་རྒྱ་གར་ལ་མ་བྱོན་གོང་ཉིད་ནས་མགོན་པོ་འདི་འགྲུབ་པས་ནུས་མཐུ་ཆེ་བར་ཡོད། རྒྱ་གར་ལ་བྱོན་དུས་ལམ་དུ་གཙང་པོའི་ཡུལ་དུ་ཇག་པ་ཚན་ཆེ་བ་གཅིག་གིས་ཆོམ་པོར་ཡོང་བ་ལ་ཞི་བའི་སེར་སྦྱངས་མང་པོ་མཛད་ཅིང་། ཁྱད་པར་དུ་ང་རྒྱ་གར་དུ་ཆོས་སློབ་ཏུ་འགྲོ་ཞིང་སངས་རྒྱས་བསྟན་པའི་ཕྱིར་ཡིན་བྱས་ཀྱང་མ་ཉན་པ་ལ། ཆོས་སྐྱོང་དཔང་པོར་བཞག།སྡེ་བརྒྱད་ཐམས་ཅད་ལ་དམོད་བཅོལ་དྲག་པོ་མཛད་ཅིང་ན་བཟའ་བརྡབས་པས་དེ་མ་ཐག་ངག་དཔོན་རྟ་ཁར་ལས་ལྷུང་ཞིང་ཁྲག་སྐྱུགས་ཏེ་ཤི། གཞན་ཐམས་ཅད་བྲོས་སོ། །
ཕྱིས་ནག་པོ་གཅེར་བུའི་རྒྱུད་ཆུང་བ་ལེའུ་བཅུ་གསུམ་མ་ཡང་འགོས་ཀྱིས་བསྒྱུར་བར་བཤད། དེ་རྗེས་ཆོས་སྐོོར་འདི་ལ་ལྷོ་རྒྱུད་བྱང་རྒྱུད་གཉིས་སོགས་སྣ་ཚོགས་སུ་བྱུང་ཀྱང་འཕན་ཡུལ་ཉན་པོར་བྱུང་བའི་གྲུབ་ཐོབ་འཚོད་ཆེན་པོ་ནས་ཆོས་སྐྱོང་དུ་མཛད་པས་འཚོད་མགོན་དུ་གྲགས། དེ་ལ་དྲི་བོ་རྒྱལ་ཡོན་གྱིས་ཞུས། དེ་ལ་མཁས་པ་དྲི་མགོན་གྱིས་ཞུས། དེ་ལ་གོང་པོ་པ་དར་ཤེས་ཀྱིས་ཞུས་ནས་ད་ལྟའི་བར་དུ་མ་ཆད་ཙམ་ཡོད། འདི་མགོན་པོ་གཙོ་བོ་ཞབས་ཐང་ལྕམ་དྲལ་ལས་མཁན་རྟ་བཞོན་འཁོར་མ་མོ་བདུན་ཤྭ་ན་བདུན་ཁྱི་ཞལ་དུ་མེད་པར་ཤྭ་ན་རང་གཟུགས་སུ་ཡང་། ཡང་མགོན་པོ་ཏྲཀྴད་མ་ནིང་མར་གྲགས་པ་ནི་གསང་སྔགས་རྙིང་མའི་དཔལ་མགོན་མ་ནིང་དང་ཕལ་ཆེར་མཐུན་ལ་འདི་ལ་བརྒྱུད་པའི་རིམ་པ་གསུམ་སྟེ། དང་པོ་སློབ་དཔོན་པདྨས་གསུངས་སོ། །གཉིས་པ་ནི་ནག་པོ་ཤན་ཏི་བྷ་དྲ་ཡང་ཟེར། དམ་ཚིག་རྡོ་རྗེ་ཆུང་བ་ཡང་ཟེར་བ་དོན་ལ་རྗེ་མར་པའི་བླ་མ་ཐར་པའི་ལམ་སྟོན་ཡང་འདི་ཀ་ཡིན། འགོས་ལོ་དང་ནག་ཚོ་བའི་ཡང་བླ་མར་གྱུར་པ་མཚན་བོད་སྐད་ཞི་བ་བཟང་པོ་བླ་དྭགས་ལ་རྒྱ་གར་ནག་པོ་ཆེན་པོ་ཟེར་བ་འདིས་བོད་དུ་གནང་བ་ཡིན་ཞིང་མགུལ་ལུགས་ལྕགས་ཅན་དུ་གྲགས།
གསུམ་པ་ནི། བླ་མ་རྒྱ་གར་ནག་ཆུང་དུ་གྲགས་པ་དམ་པ་སངས་རྒྱས་ཀྱིས་འདིའི་སྒྲུབ་ཐབས་གསུངས་ནས་ཞུ་ལོ་ཙཱ་བ་ལ་བཤད་པས་ཞུའི་མགོན་པོར་ཡང་གྲགས་ཟེར་དམ་པ་སངས་རྒྱས་ཀྱི་གསུངས་ནས་ཀྱང་མགོན་པོའི་འདིའི་ཚོད་བྱས་ན་སྒྲུབ་ཐབས་གཞན་འདི་རྣམས་མགོན་འདྲ་ཙམ་ཡིན་གསུངས་སྐད། དེ་དག་མཚོན་པ་སྟེ་ལུགས་མི་གཅིག་པ་མང་དུ་བྱུང་། དེ་ཐམས་ཅད་ཀྱི་ནང་ནས་ཆོས་སྐོར་རྒྱས་ཤིང་བཀའ་བབས་ཀྱི་བྱིན་རླབས་དང་འཕྲིན་ལས་ད